
הסכמת הרב לאוו

                   בס"ד, יום א' לסדר "למען ייטב לך והארכת ימים" ג' באלול ה'תשס"ג

לכבוד

הרב רפאל חג'בי שליט"א

תל אביב

       אחדשה"ט היקר,
עברתי בין בתרי ספרך החדש "מצמרת הארז" על הפסוקים הראשונים בפרשיות השבוע וכן על מועדי ישראל.

הספר ערוך בדרך מעוררת ענין ומגרה את הלומד בסידרה של שאלות שנועדו לרתק לעיון ופענוח הנושא. שיטה זו – שאני בימי חרפי מצאתי בספריו של רבי יצחק אברבנאל – מושכת בעבותות ליתן את הדעת ולשים לב למקורות הבלתי נדלים של תורתנו הקדושה.

ייחוד נוסף מצאתי בספרך, והוא הסיום של כל סוגיא מקראית בסיפור מעשה הנוגע לאחד התנאים או האמוראים. גם העובדא שיש בו שילוב תורה שבעל–פה עם תורה שבכתב וגם התופעה של סיפור שיש בו לעורר ענין אצל צעירים כמבוגרים – אלו  דברים שראויים להערכה.

הנני מברך אותך כי תזכה להפיץ מעינותיך חוצה, להגדיל תורה ולהאדירה, להרבות מקנתך בזיכוי הרבים ולאהב שם שמים על הבריות.

                                                                            הכו"ח בהוקרה לתורה ולומדיה,

                                                                              בברכת כתיבה וחתימה טובה,

                                                                            ישראל מאיר לאו

                                                                          הרב הראשי לישראל

                                                                                              (תשנ"ג – תשס"ג)

